ວ.ກ.ອອນໄລ - ໂດຍຮັບຄຳເຊີນຂອງທ່ານຫງວຽນເຕິນຢຸງ ນາຍົກລັດຖະມົນຕີ ແຫ່ງສາທາລະນະລັດ ສັງຄົມນິຍົມຫວຽດນາມ, ຕອນບ່າຍວັນທີ 27 ພະຈິກ 2014, ທ່ານນາຍົກລັດຖະມົນຕີ ແຫ່ງ ລາຊະອານາຈັກໄທ ປຣະຢຸດ ຈັນໂອຊາ ແລະ ພັນລະຍາ ພ້ອມດ້ວຍຄະນະຜູ້ແທນຂັ້ນສູງລັດຖະບານ ແຫ່ງ ລາຊະອານາຈັກໄທ ໄດ້ເດີນທາງມາຢ້ຽມຢາມຫວຽດນາມ ຢ່າງເປັນທາງການ.
ຫຼັງຈາກພິທີຕ້ອນຮັບເປັນທາງການຢ່າງສົມກຽດ, ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ພົບປະຫາລືກັບທ່ານນາຍົກລັດຖະມົນຕີ ປຣະຢຸດ ຈັນໂອຊາ.
ໂດຍຕາງໜ້າລັດຖະບານ ແລະ ປະຊາຊົນຫວຽດນາມ, ທ່ານນາຍົກລັດຖະມົນຕີ ຫງວຽນເຕິຍຢຸງ ໄດ້ສະແດງຄວາມຊົມເຊີຍຢ່າງສຸດອົກສຸດໃຈຕໍ່ ທ່ານນາຍົກລັດຖະມົນຕີ ປຣະຢຸດ ຈັນໂອຊາ ແລະ ພັນລະຍາ ນຳພາຄະນະຜູ້ແທນຂັ້ນສູງລັດຖະບານແຫ່ງລາຊະອານາຈັກໄທ ມາຢ້ຽມຢາມປະເທດຫວຽດນາມຢ່າງເປັນທາງການ. ທ່ານນາຍົກລັດຖະມົນຕີ ຫງວຽນເຕິນຢຸງ ຕີລາຄາສູງຕໍ່ການທີ່ທ່ານນາຍົກລັດຖະມົນຕີ ປຣະຢຸດ ຈັນໂອຊາ ໄດ້ເລືອກເອົາຫວຽດນາມເປັນປະເທດເພື່ອມາຢ້ຽມຢາມເປັນທາງການ ພາຍຫຼັງເຂົ້າຮັບຕຳແໜ່ງນາຍົກລັດຖະມົນຕີ ແຫ່ງລາຊະອານາຈັກໄທ; ຖືວ່ານີ້ເປັນການສະແດງອອກຢ່າງມີຊີວິດຊີວາຂອງສາຍພົວພັນຄູ່ຮ່ວມຍຸດທະສາດລະຫວ່າງຫວຽດນາມ ແລະ ໄທ.
ທ່ານນາຍົກລັດຖະມົນຕີ ປຣະຢຸດ ຈັນໂອຊາ ສະແດງຄວາມປິຕິຊົມຊື່ນທີ່ໄດ້ນຳພາຄະນະຜູ້ແທນຂັ້ນສູງລັດຖະບານ ແຫ່ງລາຊະອານາຈັກໄທ ມາຢ້ຽມຢາມປະເທດຫວຽດນາມຢ່າງເປັນທາງການ; ທ່ານສະແດງຄວາມຂອບໃຈຢ່າງຈິງໃຈ ຕໍ່ລັດຖະບານແລະປະຊາຊົນຫວຽດນາມ ທີ່ໃຫ້ການຕ້ອນຮັບຢ່າງອົບອຸ່ນ, ສົມກຽດ.
ສອງຝ່າຍຮູ້ສຶກພຶງພໍໃຈກ່ຽວກັບການຮ່ວມມືລະຫວ່າງສອງປະເທດໃນທຸກຂົງເຂດທີ່ຂະຫຍາຍຕົວຢ່າງຈົບງາມ, ນັບມື້ນັບໄດ້ເປີດກວ້າງ ແລະ ມີປະສິດທິຜົນ, ພິເສດແມ່ນ ນັບແຕ່ເມື່ອສອງປະເທດສ້າງຕັ້ງສາຍພົວພັນຄູ່ຮ່ວມຍຸດທະສາດ ໃນໂອກາດທີ່ທ່ານເລຂາທິການໃຫຍ່ ຫງວຽນຝູຈ້ອງ ໄປຢ້ຽມຢາມປະເທດໄທໃນເດືອນມິຖຸນາ 2013.
ສອງຝ່າຍເຫັນດີເປັນເອກະພາບຈະປະສານສົມທົບກັນຢ່າງແໜ້ນແຟ້ນ, ສືບຕໍ່ເພີ່ມທະວີການແລກປ່ຽນຄະນະຜູ້ແທນຂັ້ນສູງ, ກໍ່ຄືຜັນຂະຫຍາຍເປັນຢ່າງດີບັນດາກົນໄກຮ່ວມມືສອງຝ່າຍທີ່ສຳຄັນຄື ປະຊຸມຄະນະລັດຖະບານຮ່ວມກັນ, ຄະນະກຳມະການຮ່ວມມືສອງຝ່າຍຫວຽດນາມ ແລະ ໄທ; ເປັນເອກະພາບກັນຊີ້ນຳບັນດາກະຊວງ, ຂະແໜງການ, ທ້ອງຖິ່ນຂອງສອງຝ່າຍ ໃນການປະຕິບັດບັນດາຂໍ້ຕົກລົງຂອງຂັ້ນສູງສອງປະເທດ ໃຫ້ໄດ້ເປັນຢ່າງດີ; ກວດຄືນ, ປັບປຸງເພີ່ມເຕີນ ບູລະນະບັນດາກົນໄກ ນະໂຍບາຍການຮ່ວມມືທີ່ມີຢູ່ໃນປັດຈຸບັນ, ເຊັນຂໍ້ຕົກລົງການຮ່ວມມືໃໝ່ຕາມທິດສົ່ງເສີມ ແລະ ອຳນວຍຄວາມສະດວກເພື່ອຊຸກຍູ້ການລົງທຶນ ແລະ ການຄ້າລະຫວ່າງສອງປະເທດ, ສູ້ຊົນຍົກລວມຍອດມູນຄ່າການຄ້າລະຫວ່າງສອງປະເທດຂຶ້ນໃຫ້ບັນລຸ 15 ຕື້ໂດລາສະຫະລັດ ໃນປີ 2020.
ຫວຽດນາມຕີລາຄາສູງຄວາມມານະພະຍາຍາມຂອງໄທ ໃນການປະສານງານການພົວພັນອາຊຽນ - ຈີນ ໃນເວລາທີ່ຜ່ານມາ, ປະກອບສ່ວນຮັກສາຄວາມສາມັກຄີ ແລະ ຄວາມຄິດເຫັນຮ່ວມກັນ ຂອງອາຊຽນ ໃນບັນຫາທະເລຕາເວັນອອກ. ສອງຝ່າຍເຫັນດີເປັນເອກະພາບສືບຕໍ່ປະສານສົມທົບກັນຢ່າງຕັ້ງໜ້າ ເພື່ອປະກອບສ່ວນແກ້ໄຂການພິພາດດ້ວຍສັນຕິພິທີ, ສອດຄ່ອງກັບກົດໝາຍສາກົນ, ສົນທິສັນຍາສະຫະປະຊາຊາດວ່າດ້ວຍກົດໝາຍທະເລປີ 1982; ປະຕິບັດ DOC ຢ່າງຄົບຖ້ວນ ແລະ ມີປະສິດທິຜົນ, ເຈລະຈາກ່ຽວກັບ COC ຢ່າງມີເນື້ອແທ້ໂດຍໄວ.
ສອງຝ່າຍສະແດງຄວາມພຶງພໍໃຈ ແລະ ເປັນເອກະພາບປະສານສົມທົບກັນຢ່າງແໜ້ນແຟ້ນ ແລະ ມີປະສິດທິຜົນກວ່າອີກ ໃນການແລກປ່ຽນຂໍ້ມູນຂ່າວສານ ແລະ ການເຄື່ອນໄຫວໃນບັນດາເວທີປາໄສພາກພື້ນ ແລະສາກົນ.
ທ່ານນາຍົກລັດຖະມົນຕີ ປຣະຢຸດ ຈັນໂອຊາ ຖືເປັນກຽດເຊື້ອເຊີນທ່ານນາຍົກລັດຖະມົນຕີ ຫງວຽນເຕິນຢຸງ ມາຮ່ວມກອງປະຊຸມສຸດຍອດບັນດາປະເທດອະນຸພາກພື້ນແມ່ນ້ຳຂອງເປີດກວ້າງ (GMS) ໃນເດືອນທັນວາ 2014 ແລະໄປຢ້ຽມຢາມປະເທດໄທຢ່າງເປັນທາງການ, ເປັນປະທານຮ່ວມກອງປະຊຸມຄະນະລັດຖະບານຮ່ວມ ຄັ້ງທີສາມ ປີ 2015. ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ສະແດງຄວາມຂອບໃຈ ແລະ ຍິນດີຮັບຄຳເຊີນ. ເວລາລະອຽດຂອງການຢ້ຽມຢາມຈະໄດ້ຕົກລົງກັນໂດຍຜ່ານເສັ້ນທາງການທູດ.
ພາຍຫຼັງການພົບປະຫາລື, ທັງສອງນາຍົກລັດຖະມົນຕີໄດ້ເປັນສັກຂີພິຍານ ໃນພິທີການລົງນາມເອກະສານການຮ່ວມມື 3 ສະບັບ.
ສອງຝ່າຍປະສານສົມທົບ ແລະ ສະໜັບສະໜູນກັນໃນບັນດາເວທີປາໄສສາກົນ
ໃນວັນດຽວກັນ, ຢູ່ທີ່ທຳນຽບປະທານປະເທດ, ທ່ານປະທານປະເທດແຫ່ງ ສສ ຫວຽດນາມ ເຈືອງເຕິນຊາງ ໄດ້ໃຫ້ການຕ້ອນຮັບ ທ່ານປຣະຢຸດ ຈັນໂອຊາ ນາຍົກລັດຖະມົນຕີ ແຫ່ງລາຊະອານາຈັກໄທ.
ໃນການຕ້ອນຮັບ, ທ່ານປະທານປະເທດໄດ້ຕີລາຄາສູງຜົນສຳເລັດຂອງການພົບປະຫາລືລະຫວ່າງ ທ່ານນາຍົກລັດຖະມົນຕີ ປຣະຢຸດ ຈັນໂອຊາ ແລະ ທ່ານນາຍົກລັດຖະມົນຕີ ຫງວຽນເຕິນຢຸງ; ຢັ້ງຢືນຫວຽດນາມໃຫ້ຄວາມສຳຄັນ ແລະ ກຽມຄວາມພ້ອມເພີ່ມທະວີການຮ່ວມມືກັບປະເທດໄທ; ຈະສ້າງເງື່ອນໄຂອຳນວຍຄວາມສະດວກ ໃຫ້ບັນດາໂຄງການຮ່ວມມືລະຫວ່າງບັນດາກະຊວງ, ຂະແໜງການ ແລະ ວິສາຫະກິດຂອງສອງປະເທດ ບັນລຸປະສິດທິຜົນ.
ທ່ານປະທານປະເທດກໍໄດ້ເຫັນດີກັບຂໍ້ສະເໜີຂອງທ່ານນາຍົກລັດຖະມົນຕີ ປຣະຢຸດ ຈັນໂອຊາ ກ່ຽວກັບການເປີດກວ້າງການຮ່ວມມືລະຫວ່າງບັນດາປະເທດອາຊຽນ ໃນບັນດາຂົງເຂດທີ່ມີກຳລັງບົ່ມຊ້ອນ, ມີທ່າແຮງ, ແລະກໍໄດ້ສະແດງຄວາມເຊື່ອໝັ້ນວ່າ ດ້ວຍບົດບາດຜູ້ປະສານງານຢູ່ໃນບັນດາເວທີປາໄສພາກພື້ນ ໄທຈະປະກອບສ່ວນແກ້ໄຂບັນຫາຕ່າງໆທີ່ຍັງຄົງຄ້າງ ເພື່ອກໍ່ສ້າງປະຊາຄົມອາຊຽນໃຫ້ມີການເຊື່ອນຕໍ່ກັນ.
ທ່ານປຣະຢຸດ ຈັນໂອຊາ ນາຍົກລັດຖະມົນຕີແຫ່ງລາຊະອານາຈັກໄທ ຍົກໃຫ້ເຫັນແຈ້ງວ່າ ໃນສະພາບການໂລກແລະພາກພື້ນມີການຜັນປ່ຽນຫຼາຍ ດັ່ງນັ້ນເພີ່ມທະວີການຮ່ວມມືລະຫວ່າງບັນດາສະມາຊິກອາຊຽນ, ພິເສດແມ່ນລະຫວ່າງໄທ ແລະ ຫວຽດນາມ ຈຶ່ງມີຄວາມຈຳເປັນທີ່ສຸດ. ທ່ານນາຍົກລັດຖະມົນຕີຕີລາຄາສູງຕໍ່ການທີ່ຫວຽດນາມໄດ້ສ້າງເງື່ອນໄຂອຳນວຍຄວາມສະດວກ ໃຫ້ບັນດາວິສາຫະກິດໄທ ດຳເນີນການເຄື່ອນໄຫວໃນບັນດາຂົງເຂດນ້ຳມັນເຊື້ອເພີງ, ຂຸດຄົ້ນສິນໃນນ້ຳ, ລົງທຶນເຮັດການທຸລະກິດຢູ່ຫວຽດນາມ.
ທ່ານນາຍົກລັດຖະມົນຕີ ປຣະຢຸດ ຈັນໂອຊາ ກ່າວວ່າ ສອງປະເທດ ໄທ ແລະ ຫວຽດນາມ ຕ້ອງສົມທົບກັນຢ່າງແໜ້ນແຟ້ນ ເພື່ອສ້າງບັນດາສາຍການທ່ອງທ່ຽວລຽນຕິດລະຫວ່າງສອງປະເທດ; ສະເໜີໃຫ້ສອງປະເທດເພີ່ມທະວີການເຊື່ອນຕໍ່ບັນດາເສັ້ນທາງບົກ, ທາງທະເລທີ່ມີຢູ່ແລ້ວ ເພື່ອຂຸດຄົ້ນໃຫ້ມີປະສິດທິຜົນ.
ທ່ານນາຍົກລັດຖະມົນຕີ ປຣະຢຸດ ຈັນໂອຊາ ເນັ້ນວ່າ ດ້ວຍພື້ນຖານການພົວພັນມິດຕະພາບອັນເປັນມູນເຊື້ອທີ່ມີຢູ່ແລ້ວ ໄທ ແລະ ຫວຽດນາມ ຈະປະສານສົມທົບກັນເປັນຢ່າງດີ ແລະ ສະໜັບສະໜູນຊຶ່ງກັນແລະກັນ ໃນບັນດາເວທີປາໄສສາກົນ.
ເພີ່ມທະວີການແບ່ງປັນບົດຮຽນກ່ຽວກັບວຽກງານນິຕິບັນຍັດ ແລະ ການຕິດຕາມກວດກາ
ໃນວັນດຽວກັນ ຄືວັນທີ 27 ພະຈິກ, ຢູ່ທີ່ສຳນັກງານສະພາແຫ່ງຊາດ, ທ່ານຫງວຽນຊິງຮຸ່ງ ປະທານສະພາແຫ່ງຊາດ ແຫ່ງ ສສ ຫວຽດນາມ ໄດ້ຕ້ອນຮັບທ່ານ ປຣະຢຸດ ຈັນໂອຊາ ນາຍົກລັດຖະມົນຕີແຫ່ງລາຊະອານາຈັກໄທ.
ໃນການຮ່ວມມືລະຫວ່າງສະພາແຫ່ງຊາດຂອງສອງປະເທດ, ທ່ານປະທານສະພາແຫ່ງຊາດ ຫງວຽນຊິງຮຸ່ງ ແລະ ທ່ານນາຍົກລັດຖະມົນຕີ ປຣະຢຸດ ຈັນໂອຊາ ໄດ້ເຫັນດີເປັນເອກະພາບຈະເພີ່ມທະວີການຮ່ວມມືກັນໃນການແລກປ່ຽນຄະນະຜູ້ແທນຂັ້ນຕ່າງໆ ກໍຄືໃນການແບ່ງປັນບົດຮຽນກ່ຽວກັບວຽກງານນິຕິບັນຍັດ ແລະການຕິດຕາມກວດກາ.
ສອງຝ່າຍສືບຕໍ່ສະໜັບສະໜູນຊຶ່ງກັນແລະກັນ ໃນຂອບເວທີປາໄສສະຫະພັນລັດຖະສະພາ ແບບທະວິພາຄີ ແລະ ພະຫຸພາຄີ. ສະພາແຫ່ງຊາດຂອງສອງປະເທດເພີ່ມທະວີການຕິດຕາມກວດກາ ເພື່ອໃຫ້ການປະຕິບັດຂໍ້ຕົກລົງຮ່ວມມືລະຫວ່າງສອງລັດຖະບານ, ເປັນຕົ້ນແມ່ນບັນດາໂຄງການຄົມມະນາຄົມ, ກະສິກຳ, ການລົງທຶນ ບັນລຸປະສິດທິຜົນສູງ, ປະກອບສ່ວນຮັບໃຊ້ໃຫ້ແກ່ຜົນປະໂຫຍດຂອງປະຊາຊົນແຕ່ລະປະເທດ ແລະ ເພີ່ມທະວີຄວາມເຫັນດີເຫັນພ້ອມກັນ ສາມັກຄີກັນໃນປະຊາຄົມອາຊຽນ.
ໃນໂອກາດນີ້, ຜ່ານທ່ານນາຍົກລັດຖະມົນຕີ ປຣະຢຸດ ຈັນໂອຊາ, ທ່ານປະທານສະພາແຫ່ງຊາດ ຫງວຽນຊິງຮຸ່ງ ຖືເປັນກຽດເຊີນການນຳລັດຖະສະພາ ແຫ່ງລາຊະອານາຈັກໄທ ມາຫວຽດນາມຮ່ວມກອງປະຊຸມໃຫຍ່ສະມັດຊາລັດຖະສະພາລະຫວ່າງປະເທດໃນໂລກ ຄັ້ງທີ 132 (IPU - 132) ທີ່ຈະຈັດຂຶ້ນຢູ່ນະຄອນຮ່າໂນ້ຍ ໃນລະດູບານໃໝ່ປີ 2015./.
ສັງລວມໂດຍ: ຮບ